આયુષી ઇન્દોરમાં જ રહેતા અતુલ શર્માની દીકરી છે. તેમની માતાનું નામ રાની શર્મા છે. રાની શર્મા કહે છે કે તેઓ દીકરી ભૈયુજી સાથે લગ્ન કરે તે માટે રાજી નહોતાં. ઇન્દોરની સ્પ્રિંગવેલીમાં જ શર્મા પરિવાર રહે છે. સંપત્તિના મામલે વિવાદ થાય તેવું પણ લાગે છે, કેમ કે એક હજાર કરોડથી વધારેની સંપત્તિ હોવાનું માનવામાં આવે છે. ઇન્દોરમાં સુખલિયામાં સૂર્યોદય આશ્રમ, ઇન્દોરમાં શિવનેરી નામનો વિશાળ બંગલો, સ્પ્રિંગ વેલીમાં આલિશાન બંગલો અને ઇન્દોરમાં બીજા પણ કેટલાક પ્લોટ્સ તેમના નામે છે. મહારાષ્ટ્રના ખામગાંવમાં મહાસિદ્ધ પીઠ સંકુલ, આકોલામાં વિશ્વનાથ શાંતિપ્રસાર કેન્દ્ર, સોલાપુરમાં સાંગોલા આશ્રમશાળા, ઉસ્માનાબાદમાં મુર્ટા આશ્રમશાલા, પૂણેમાં સૂર્યસાધના કેન્દ્ર અને સૂર્યોદય ધરતીપુત્ર પ્રબોધિની વિદ્યાલય એમ અનેક સંસ્થાઓ તેઓ ચલાવતાં હતાં. આ બધા માટે હવે ખેંચતાણ ચાલતી રહેશે, ત્યારે ભૈયુજી મહારાજના જીવતેજીવતના રહસ્યો કે તેમના મોત અંગેનું રહસ્ય બહાર આવશે કે કેમ તે સમય જ કહેશે.